Kažimír, Peter, podpredseda vlády a minister financií SR (2012-11-28):
Dámy a páni, dobrý deň vám prajem všetkým. Dovoľte mi sa pozdraviť, lebo sa zdržím medzi vami dlhšie vzhľadom na zákony, ktoré máme ešte pred sebou, aj návrh štátneho rozpočtu, takže sa budeme vídať najbližšie dni a týždne. Návrh zákona, ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov a ktorým sa dopĺňa zákon Národnej rady Slovenskej republiky č. 145/1995 o správnych poplatkoch, bol vypracovaný Ministerstvom financií Slovenskej republiky na základe nášho plánu legislatívnych úloh. Predkladaný materiál okrem úprav vyplývajúcich z aplikačnej praxe, napríklad používanie pojmu kasína, vyčíslenie základného imania, sankcií, europostupy pri nakladaní s finančnou zábezpekou, to všetko okrem iného obsahuje návrh tohto zákona, obsahuje aj návrhy úprav viacerých oblastí, podmienok prevádzkovania hazardných hier. V rámci prevencie a boja proti závislosti na hazardných hrách sa naozaj navrhuje zaviesť novú povinnosť pre prevádzkovateľov zverejniť pre hráčov na herných zariadeniach informáciu o telefónnom čísle na špecializované zdravotnícke zariadenie pôsobiace v oblasti prevencie, diagnostiky a liečby závislosti. Ďalšie opatrenia, ktoré budú vplývať na znižovanie záujmu ľudí o účasť na hazardných hrách, je úprava ustanovení zákona, ktoré sa týkajú herne. Navrhuje sa sprísniť možnosť umiestnenia reklamy upozorňujúcej na výšku výhry alebo na možnosť získania výhry, a to tak, aby nebola viditeľná z vonkajšej strany budov, respektíve priestorov, v ktorých sa prevádzkujú hazardné hry. Navrhujeme takisto sprísniť definíciu pojmu herňa, a to tak, že herňa musí byť stavebne oddelený priestor so samostatným uzamykateľným vchodom, to znamená, žiadna záclonka alebo nejaký sadrokartón. Navrhujeme sprísniť ustanovenia týkajúce sa stáleho dozoru v herni tak, aby osoby, ktoré vykonávajú túto činnosť, mali s prevádzkovateľom uzatvorený pracovnoprávny vzťah a zároveň tieto osoby budú musieť byť trvalo prítomné v herni počas jej prevádzkových hodín. A takisto navrhujeme stanoviť minimálny počet hracích zariadení v herni a stanoviť maximálny počet zariadení prevádzkovaných mimo herne. Limitovanie počtu vybraných zariadení v herniach, najmä výherných priestorov u terminálov výrazne by malo prispieť k poklesu celkového počtu prevádzok v blízkosti zariadení s vyššou kumuláciou mladistvých osôb, ktoré patria naozaj medzi ľahko ovplyvniteľné ponukou hazardu. Návrh zákona sa ďalej zaoberá úpravou sadzieb odvodov pre niektoré druhy hazardných hier, zavedením nového správneho poplatku, ktorý bude príjmom pre obce, za vydanie vyjadrenia k umiestneniu technických zariadení obsluhovaných priamo hráčmi alebo zariadení používaných pri prevádzkovaní videohier. Takisto sa zaoberáme úpravou ustanovení zákona, ktoré sa týkajú prijímania všeobecne záväzného nariadenia obcou, tzv. VZN, ktoré bolo aj predmetom búrlivej diskusie pri prvom čítaní, a viete, že to VZN so sebou nesie podľa vyjadrenia Generálnej prokuratúry, ale aj Legislatívnej rady vlády ústavné riziká týkajúce sa práv podnikania. Takže náš návrh, ktorý je stále v legislatívnom znení, zavádzal tzv. podmienku, podmienku povinnosti organizovania miestneho referenda v tejto súvislosti. Toľko to, čo som mal a mám pripravené. Ja by som chcel povedať, že viete veľmi dobre, že som strávil nad návrhom tohto zákona s vami tu niekoľko hodín búrlivých debát. Mnohé témy boli namieste a sú namieste, že boli otvorené. Chvíľami som mal pocit, samozrejme, že som hazard stvoril, podporujem ho, dokonca si niekto môže myslieť, že mám z neho nejaký, na ňom nejaký priamy záujem. Nie je tomu tak, je úplne jasné, že je to priestor, ktorý je vhodným šapito pre rôzne vystúpenia, ale aby som to nezľahčoval, ja túto tému naozaj nepodceňujem a musím povedať, že sme si z návrhov, ktoré zazneli v tejto snemovni, či z radov vládnych alebo opozičných poslancov, zobrali niektoré tipy, ktoré sme jednak ešte následne preverili a niektoré sa aj formou pozmeňovacích návrhov objavia v tomto čítaní. Osobitne by som chcel upozorniť na pozmeňovací návrh, ktorý prednesie pán poslanec Ľubomír Petrák, ktorý v spolupráci so ZMOS-om by sa mal práve venovať tým všeobecne záväzným nariadeniam. Navyše by som chcel upozorniť, že priamo počas rokovania v druhom čítaní by som rád ešte komunikoval priamo s konkrétnymi poslancami, ktorí sa tejto téme venujú, problematiku možnej retroaktivity pôvodného zákona vzťahujúcej sa k už vydaným licenciám. Chcem verejne oznámiť, že som už rokoval s pánom JUDr. Procházkom, s pánom poslancom Procházkom o tejto téme, ktorý bol v podstate aj spoluautorom pôvodnej témy. Čiže vyzývam všetkých kolegov, ktorí sa tomu venujú a vnímajú to citlivo, ja sa chcem naozaj počas tohto rokovania venovať ešte osobitne problematike možnej retroaktivity a možných následkov právnych a nie s dobrými možnými následkami voči rozpočtom obcí aj štátu. Bol by som rád, keby sme mohli dosiahnuť nejaký konsenzus, ktorý by viedol k tomu, že sme si istí, do veľkej miery istí, že predkladáme právne čisté riešenie, apoliticky právne čisté riešenie. Keby sme mali málo času, ja budem žiadať vedenie Národnej rady, aby sme eventuálne odložili hlasovanie o tomto bode, aby sme využili čas tu v snemovni. Ďakujem veľmi pekne.